L-intervent propost se jkun ibbażat fuq sistema dikjarattiva, li tinvolvi r-riskju ta’ nuqqas ta’ dikjarazzjoni jew dikjarazzjoni ħażina mis-CASPs fl-ambitu. L-Istati Membri se jkunu meħtieġa jirrapportaw l-istatistika rilevanti lill-Kummissjoni fuq bażi annwali.

Sabiex jiġi indirizzat ir-riskju ta’ nuqqas ta’ konformità tas-CASPs, il-proposta tinkludi qafas ta’ konformità ġdid. L-awtoritajiet nazzjonali tat-taxxa se jkunu inkarigati mill-infurzar ta’ penali u b’mod aktar ġenerali mill-iżgurar tal-konformità mad-DAC8. Il-penali jiġu stabbiliti f’livell għoli biżżejjed biex iservu bħala deterrent. Barra minn hekk, l-amministrazzjonijiet nazzjonali tat-taxxa se jkunu jistgħu jwettqu l-awditi biex jidentifikaw u jiskoraġġixxu n-nuqqas ta’ konformità.

Biex tissorvelja l-applikazzjoni xierqa tal-proposta, il-Kummissjoni se jkollha aċċess limitat għad-Direttorju Ċentrali fejn l-Istati Membri se jiskambjaw l-informazzjoni dwar it-tranżazzjonijiet bil-kriptoassi tal-utenti, rrapportati skont il-proposta, kif ukoll l-istatistika.

Fiscalis se jappoġġa s-sistema ta’ kontroll intern f’konformità mar-Regolament (UE) 2021/847 tal-Parlament Ewropew u tal-Kunsill tal-20 ta’ Mejju 2021, billi jipprovdi l-fondi għal dawn li ġejjin:

- Azzjonijiet Konġunti (eż. fil-forma ta’ gruppi ta’ proġetti);

- l-iżvilupp tal-ispeċifikazzjonijiet tekniċi, inkluż l-Iskema XML.

L-elementi ewlenin tal-istrateġija ta’ kontroll huma:

Kuntratti ta’ akkwist

Il-proċeduri ta’ kontroll għal akkwist iddefiniti fir-Regolament Finanzjarju: il-kuntratti ta’ akkwist jiġu fformulati skont il-proċedura ta’ verifika prestabbilita, mis-servizzi tal-Kummissjoni għall-pagament, filwaqt li jiġu kkunsidrati l-obbligi kuntrattwali u l-ġestjoni finanzjarja u ġenerali tajba. Huma previsti miżuri kontra l-frodi (kontrolli, rapporti, eċċ.) fil-kuntratti kollha konklużi bejn il-Kummissjoni u l-benefiċjarji. Termini dettaljati ta’ referenza jiġu abbozzati u jifformaw il-bażi ta’ kull kuntratt speċifiku. Il-proċess ta’ aċċettazzjoni jsegwi b’mod strett il-metodoloġija TAXUD TEMPO: ir-riżultati jiġu rieżaminati, jekk ikun meħtieġ jiġu emendati, u finalment jiġu aċċettati (jew irrifjutati) b’mod espliċitu. Ma tista’ titħallas l-ebda fattura mingħajr “ittra ta’ aċċettazzjoni”.

Verifika teknika ta’ akkwist

Id-DĠ TAXUD iwettaq kontrolli fuq ir-riżultati u jissorvelja l-operat u s-servizzi mwettqa mill-kuntratturi. Iwettaq ukoll verifiki tal-kwalità u tas-sigurtà tal-kuntratturi tagħhom b’mod regolari. L-awditi tal-kwalità jivverifikaw il-konformità tal-proċessi effettivi tal-kuntratturi mar-regoli u l-proċeduri ddefiniti fil-pjanijiet ta’ kwalità tagħhom. L-awditi tas-sigurtà jiffokaw fuq il-proċessi, il-proċeduri u l-organizzazzjoni speċifiċi.

Minbarra l-kontrolli ta’ hawn fuq, id-DĠ TAXUD iwettaq il-kontrolli finanzjarji tradizzjonali:

Verifika ex ante tal-impenji

L-impenji kollha fid-DĠ TAXUD jiġu vverifikati mill-Kap tal-Unità Finances and HR Correspondent. B’riżultat ta’ dan, 100 % tal-ammonti impenjati jiġu koperti mill-verifika ex ante. Il-proċedura tagħti livell għoli ta’ garanzija fir-rigward tal-legalità u r-regolarità tat-tranżazzjonijiet.

Verifika ex ante tal-pagamenti

100 % tal-pagamenti huma vverifikati ex ante. Barra minn hekk, kull ġimgħa mill-inqas pagament wieħed (mill-kategoriji kollha tan-nefqiet) jintgħażel b’mod każwali biex issirlu verifika ex ante addizzjonali li titwettaq mill-kap tal-Unità Finances and HR Correspondent. Ma hemm l-ebda mira għal dak li jirrigwarda l-kopertura, billi l-għan ta’ din il-verifika huwa l-iċċekkjar “aleatorju” tal-pagamenti sabiex jiġi vverifikat li l-pagamenti kollha jkunu ġew ippreparati f’konformità mar-rekwiżiti. Il-pagamenti li jifdal jiġu pproċessati skont ir-regoli fis-seħħ kuljum.

Id-Dikjarazzjonijiet tal-Uffiċjali ta’ Awtorizzazzjoni b’Sottodelegazzjonijiet (AOSD)

L-AOSD kollha jiffirmaw dikjarazzjonijiet li jappoġġaw ir-Rapport tal-Attività Annwali għas-sena kkonċernata. Dawn id-dikjarazzjonijiet ikopru l-operazzjonijiet skont il-programm. L-AOSD jiddikjaraw li l-operazzjonijiet konnessi mal-implimentazzjoni tal-baġit ikunu twettqu f’konformità mal-prinċipji tal-ġestjoni finanzjarja tajba, li s-sistemi ta’ ġestjoni u kontroll stabbiliti jkunu pprovdew garanzija sodisfaċenti dwar il-legalità u r-regolarità tat-tranżazzjonijiet u li r-riskji assoċjati ma’ dawn l-operazzjonijiet ikunu ġew identifikati b’mod xieraq, u rapportati u li l-azzjonijiet ta’ mitigazzjoni jkunu ġew implimentati.